b'\n_START_ARTICLE_\nMatador (br\xc3\xa6tspil)\n_START_SECTION_\nRegler i Matador\n_START_PARAGRAPH_\nForm\xc3\xa5let med spillet er at k\xc3\xb8be, udleje eller s\xc3\xa6lge ejendomme s\xc3\xa5 fordelagtigt, at man bliver den rigeste spiller og dermed spillets eneste matador._NEWLINE_Man begynder ved "START" og flytter brikkerne venstre om if\xc3\xb8lge terningkast. N\xc3\xa5r en spillerbrik lander p\xc3\xa5 et felt, der ikke allerede ejes af nogen anden deltager, kan spilleren k\xc3\xb8be det af banken og indkassere leje af modspillerne, n\xc3\xa5r de lander p\xc3\xa5 det p\xc3\xa5g\xc3\xa6ldene felt. \xc3\x98nsker spilleren ikke at k\xc3\xb8be grunden, s\xc3\xa6tter banken det straks p\xc3\xa5 auktion._NEWLINE_Lejesummen for\xc3\xb8ges betydeligt ved opf\xc3\xb8relse af huse og hoteller._NEWLINE_For at skaffe flere penge kan man pants\xc3\xa6tte grunde til banken._NEWLINE_Felterne "pr\xc3\xb8v lykken" giver ret til at tr\xc3\xa6kke et kort, hvis ordre derefter skal f\xc3\xb8lges._NEWLINE_Sommetider kommer en spiller i f\xc3\xa6ngsel._NEWLINE_Spillet er fuld af spekulationer og sp\xc3\xa6nding, og auktionsholderen kan ofte bidrage til at for\xc3\xb8ge denne. man m\xc3\xa5 ikke s\xc3\xa6lge en grund med hus p\xc3\xa5.\n_START_SECTION_\nForberedelser\n_START_PARAGRAPH_\nEn af spillerne v\xc3\xa6lges til at v\xc3\xa6re bank\xc3\xb8r. Bank\xc3\xb8ren giver hver deltager 30.000 kr. fordelt s\xc3\xa5ledes: 2 stk. 5000 kr., 5 stk. 2000 kr., 7 stk. 1000 kr., 5 stk. 500 kr., 4 stk. 100 kr. og 2 stk. 50 kr._NEWLINE_Banken beholder resten af pengene samt sk\xc3\xb8derne, de gr\xc3\xb8nne huse og de r\xc3\xb8de hoteller. Gennem banken foreg\xc3\xa5r alle spillets ud- og indbetalinger undtagen leje, der betales til ejeren, samt handel med sk\xc3\xb8der og l\xc3\xb8sladelseskort, der foreg\xc3\xa5r blandt spillerne indbyrdes._NEWLINE_"Pr\xc3\xb8v lykken"-kortene l\xc3\xa6gges i en bunke p\xc3\xa5 spillepladen med bagsiden opad.\n_START_SECTION_\nHistorie\n_START_PARAGRAPH_\nMatador blev designet i dansk udgave af den danske spilproducent og papirvarefabrik C. Drechsler Papirvarefabrik i 1936. Firmaets stifter, C. Drechsler, flyttede fra Tyskland til Danmark i starten af 20\'erne, hvor han giftede sig med Anna Drechsler. Han tog job som boghandlermedarbejder og grundlagde kun f\xc3\xa5 \xc3\xa5r senere papirvareproducenten, som hurtigt skulle vise sig at blive Danmarks st\xc3\xb8rste spilproducent._NEWLINE_C. Drechsler d\xc3\xb8de i slutningen af anden verdenskrig, og firmaet blev solgt til det svenske firma Brio i begyndelsen af 1970\'erne. Efter Drechslers d\xc3\xb8d er pengem\xc3\xa6ngderne i spillet \xc3\xa6ndret i flere omgange, og designet er blevet \xc3\xa6ndret.'